جواد شامي

جواد شامي (مزيود ف 22 شتنبر 1962، توفى ف 12 دجنبر 2024) سياسي و بيزنيسمان مغريبي. شامي كان عضو ف مجلس النواب على مدينة مكناس، و قبل من داكشي لمندوب لعام ديال لمعرض الدولي د لفلاحة ف لمغريب (سيام). و كان عضو ف حيزب لپام.

 حياتو 
تزاد جواد شامي ف مكناس. لواليد ديالو هوّ عبد العزيز الشامي و لواليدة ديالو لحاجة بنونة. دار التعليم د لإبتدائي و الليسي ف نفس لمدينة، و خدا لباكالوريا ف 1981. خدا ليصونس ف إدارة المقاولات من مدرسة إدارة و تسيير لأعمال ف باريز، فرانسا، و ديپلوم ديال السلك التالت ف ستراتيجية لمقاولات من لمعهد لفرانساوي ديال التدبير ف الدارلبيضا.

توفى شامي ف كلينيك ف مكناس ف الساعات اللولة ديال نهار لخميس 12 دجنبر 2024، بعد معاناة طويلة معا لمرض. تّدفن ف مقبرة سيد الشريف الوافي مور ڭنازة حضرو ليها بزاف د الشخصيات د السياسة و لأعمال.

 كاريير 
 ف لبيزنيس 
كان شامي بيزنيسمان عندو نشاطات إستتمارية متنوعة، ما بين توزيع الطونوبيلات و لماكينات د لفلاحة، و لأنشطة د لفلاحة و الصناعات د لماكلة. كان رئيس ديال لكونفدرالية لعامة د مقاولات لمغريب، جهة مكناس تافيلالت، و سيّر عدد ديال الشركات.

ساهم شامي بشكل كبير ف تطور لمعرض الدولي د لفلاحة من نهار بدا، و دار بزاف د الجهد باش يولي أكبر لأحدات لفلاحية الدولية و مرجع عالمي ف لقطاع لفلاحي، و كان شاد منصب ديال لمندوب لعام ديال لمعرض من 2006 تال 2023.

 ف السياسة 
كان شامي عضو ف مجلس النواب على مدينة مكناس، و عضو ف لمكتب السياسي ديال حيزب لأصالة و لمعاصرة (پام). و كان عضو منتاخب ف مجلس جماعة مكناس.

 ف لأعمال لخيرية 
كان شامي عضو ف عدد ديال الجمعيات لمدنية، بحال نادي الليونز، و كان عضو ف لمجلس لإداري ديال مركز لمكفوفين و عضو مؤسس ديال جمعية لأطلس للأشخاص مالين لإحتياجات لخاصة.

 مصادر 

تصنيف:وفيات 2024
تصنيف:ناس د مكناس
تصنيف:ناس تزادو ف مكناس
تصنيف:ناس توفاو ف مكناس